《观胡九龄员外画牛》
宋代·韩琦

丹青之笔夺造化，能者几何登品录。蛟龙狞恶鬼神怒，更工不接时人目。

有形之物至者稀，是否难欺众所瞩。绛台胡掾文章外，偏向画牛其好酷。

海内驰名三十年，得者珍藏过金玉。老来才始著青衫，养亲不及朝家禄。

前日野服忽相过，云访恩知走京毂。微风入指未能画，示我蜡本数十幅。

采摭诸家百馀状，毫端古意多含蓄。斗者取力全在角，卧者称身全在腹。

立身髣髴精神慢，背者分数头项促。行者动作皆得群，乳者顾视真怜犊。

当流泅戏益自在，欲渡或疑犹蓄缩。从容饮齧得天真，荷鞭时有童儿牧。

或横一笛坐牛角，便是无声太平曲。江天雨云易溟濛，风势掀号摧古木。

攲斜蓑笠趁牛归，萧疏暮景烟村宿。奇哉胡掾老笔不可到，戴叟重生须死伏。

吾观诸牛之态虽尽妙，尚有所遗思未熟。牛于生民功最大，不画牛功牛亦辱。

胡君胡君听我言，别选轻绡成巨轴。写出区区耒耜勤，贵知天下由吾方食足。

作者简介：韩琦（1008—1075年），字稚圭，自号赣叟，汉族，相州安阳（今属河南）人。北宋政治家、名将，天圣进士。初授将作监丞，历枢密直学士、陕西经略安抚副使、陕西四路经略安抚招讨使。与范仲淹共同防御西夏，名重一时，时称“韩范”。嘉祐元年（1056），任枢密使；三年，拜同中书门下平章事。英宗嗣位，拜右仆射，封魏国公。神宗立，拜司空兼侍中，出知相州、大名府等地。熙宁八年卒，年六十八。谥忠献。《宋史》有传。著有《安阳集》五十卷。《全宋词》录其词四首。